P. Paška, poslanec: (2006-04-19):
Chcem ešte podotknúť a pripomenúť, že súčasťou politických dohôd, ktoré boli učinené jednak ku konaniu predčasných parlamentných volieb, ale aj potom ku koncipovaniu obsahov našich zasadnutí, aj tohto dnešného, bolo, že sa na program dostanú len také vládne návrhy alebo aj poslanecké návrhy zákonov, ktoré nevyhnutne musia riešiť buď problematiku na úrovni domácej legislatívy, alebo niektoré otvorené pozície, ktoré máme vo vzťahu k Európskej únii. Preto chcem podať procedurálny návrh, ktorý potom pánovi spravodajcovi prednesiem, aby sme zo spoločnej správy, ktorá obsahuje tých 99 bodov, vypustili všetky body, ktoré definujú pozmeňujúce návrhy, ktoré idú nad rámec pôvodného návrhu vládneho zákona. Chcem ešte veľmi krátko spomenúť tri také problematické oblasti, ktoré sa v tejto podobe v návrhu zákona objavujú, a chcel by som tiež zdôrazniť, že ich vypichujem alebo dávam do vašej pozornosti nie kvôli tomu, že by som chcel zásadne zaujímať nejaký postoj, ale práve kvôli tomu, že vyvolávajú dosť vážnu polemiku a že práve spôsob, tak ako bol vládny návrh pripravený a ako bol potom aj vo výbore pre zdravotníctve v relatívne krátkom čase pozmenený týmito oblasťami, nie sú zárukou, že konečné riešenia, tak ako ich navrhuje spoločná správa, nebudú vyvolávať v teréne a v praxi zbytočné nedorozumenia a som presvedčený, že vzhľadom na krátkosť času do konania budúcich parlamentných volieb ako aj vzhľadom na presvedčenie, že akákoľvek budúca vláda sa bude musieť k problematike, ktorú dnes obhospodaruje zákon o lieku, vrátiť, si myslím, že by bolo nielen politicky, ale aj odborne a obsahovo korektné, ak by sme tie časti, o ktorých budem hovoriť a ktoré spomeniem vo svojom procedurálnom návrhu, vypustili. Takže ešte raz, ktoré tri oblasti považujeme za veľmi citlivé. Je to už pánom ministrom spomínaná oblasť ochrany autorských práv, takzvaná „data exkluzivity“. Je to vážny problém medzi výrobcami generických liekov a výrobcami originálnych liekov. Napriek tomu, že rešpektujem, že zákon obsahuje možnosť európskej registrácie uplatniteľnej u nás, myslím si, že navrhovaná úprava predsa len trošku diskriminuje hlavne domácich výrobcov, ktorí by išli do registrácie, ale znovu chcem zdôrazniť, že volám skôr po väčšom priestore na debatu. Potom je to oblasť, ktorá sa objavila z lekárenskej praxe. To sú tie pozmeňujúce návrhy, ktoré predkladal jeden z kolegov vo výbore pre zdravotníctvo a potom je to problematika hlavne veterinárnych liekov a dostupností a vydávania a plus cien registrácií. Znovu chcem zdôrazniť, že by sme boli radi, aby na konečné legislatívne riešenie bol vytvorený väčší priestor na pripomienkové konanie, aby konečné znenie, či už bude prijaté o tri mesiace, alebo o štyri, alebo v prvom polroku budúcej vlády, bolo predsa len korektnejšie. Preto si dovoľujem dávať, pán spravodajca, pozmeňujúci návrh, aby sme zo spoločnej správy vypustili body, všetky body, ktoré nesúvisia s legislatívnotechnickou úpravou tak, ako ich predložili poslanci na základe buď osvojenia si odboru legislatívy, alebo ako to pripravili pracovníci na ministerstve zdravotníctva. Preto chcem, aby sme vypustili body 13, 26, 34, 36, 37, 38, 39, 40, 42, 44, 46, 48. Prepáč, pán spravodajca, len aby som zbytočne neurobil chybu, pozerám všade tam, kde je legislatívnotechnická úprava, ktorá bola robená k pôvodnému návrhu, to necháme a chcem len vylúčiť, čiže bude to potom 57, 61, 62, 68, 70, 80, 84, 91, 92, 96, 98. To by bol jeden procedurálny návrh ku spoločnej správe. Zároveň dávam druhý procedurálny návrh, ak by môj prvý návrh neprešiel, žiadam, aby sme hlasovali o tom, že nebudeme pokračovať v rokovaní o návrhu zákona. Ďakujem pekne.